Carl Andersen (LA), 2025-11-20:
Mange tak.
Så langt tilbage jeg kan huske, har vi politisk talt om indviklede regler, tossede sagsgange og en følelse af mistillid i vores beskæftigelsessystem.
Meterhøje lovkomplekser er blevet brugt i valgkampe som symboler på bureaukrati, der er løbet løbsk, og det tager vi et opgør med nu.
Dette lovforslag er et af flere, der skal implementere en stor reform af vores beskæftigelsesindsats, som er en aftale mellem regeringen, Liberal Alliance, Konservative, Dansk Folkeparti og Radikale Venstre.
Overskriften er klar: Mere værdighed, mere frihed og færre regler.
Det er en tilgang, som enhver liberal kan glæde sig over.
Reformen samler flere love i én og reducerer antallet af sider med 40 pct., antallet af målgrupper bliver reduceret fra 13 til 5, og værdigheden for den enkelte bliver øget.
Grundlæggende går vi fra et system, hvor kommunerne bliver målt på input, altså på, hvor mange ansøgninger folk laver, hvor mange samtaler man har, hvor mange cv'er der bliver skrevet, til et system, hvor vi måler på output, altså på, om de her borgere kommer i beskæftigelse eller videre til et mere produktivt sted i deres tilværelse.
Og det er egentlig ekstremt positivt og en god måde at lave politik på.
For målet er meget enkelt: et mere simpelt beskæftigelsessystem, hvor borgeren er i centrum, og hvor kommunalbestyrelserne får langt mere ansvar og en langt mere aktiv rolle.
For i al den tid jeg kan huske, har beskæftigelsesudvalgene i kommunerne alt for ofte været orienteringsudvalg, men nu får de faktisk nogle reelle muskler, så de selv kan tilrettelægge indsatserne.
Der synes jeg, det er vigtigt at huske på, at bare fordi vi laver noget lovgivning herindefra, hvor vi siger, at noget ikke længere er et krav – altså at det skal kommunerne ikke længere gøre – er det langtfra ensbetydende med, at de ikke må gøre det eller ikke har mulighed for at prioritere det.
Det er jo bare et symbol på, at vi prøver at sætte den enkelte sagsbehandler mere fri til at kunne hjælpe den enkelte borger derhen, hvor vedkommende skal være uden at lave alt muligt pseudoarbejde.
Men når det er sagt, hviler der jo et meget stort ansvar på landets kommunalbestyrelser for at tilrettelægge en lokal beskæftigelsesindsats.
Der synes jeg, at vi på Christiansborg skal være klar til at sidde lidt på hænderne, for der vil altså være kommuner, der begår fejl i starten; der vil også være kommuner, som rammer den fra dag et.
Men nu skal vi lade den her reform sætte sig ude i kommunerne og lade den udfolde sig i praksis, før vi blander os unødigt herindefra.
Det er jo ikke det samme, som at vi aldrig skal lave justeringer, for sådan er det jo med alting.
Men lige nu synes jeg vi skal give plads til, at vores byrådskollegaer kan tilrettelægge en beskæftigelsesindsats, som de synes giver mening lokalt, og også give dem lov til at tage fejl og fejle en gang imellem for at kunne rette op på det igen.
For jeg er fuldstændig overbevist om, at kommunerne nok skal lære af de bedste, og at vi på sigt får et endnu bedre beskæftigelsessystem end det, vi har, og hvor vi jo faktisk har en meget lav strukturel ledighed.
Men det her bliver endnu bedre end det, som vi har i forvejen.
Så jeg synes, vi skal have tillid til de byråd, vi har valgt her fra den 1. januar, og så blande os lidt mindre herinde fra Christiansborg.
Tak for ordet.